Seinasta umfar fyri summarsteðgin var avgreitt um vikuskiftið. Stevnudysturin á Varmakeldu endaði við sigri til heimaliðið, sum við 24 stigum hongur við í oddastríðnum. Clayton Soares stóð fyri báðum málunum, sum komu tíðliga í dystinum. ÍF vardu leiðsluna restina av dystinum, sum altso endai 2-0 til fuglfirðingar. KÍ vann sannførandi 4-1 vesturi á Eiðinum í Vági. Henry Heinesen byrjaði málskjótingina miðskeiðis í fyrra hálvleiki, og Heðin á Lakjuni økti um leiðsluna, tá ið ein tími var spældur. Hendan støðan helt sær til stutt fyri leiklok, tá ið fyrst Heðin Klakkstein og síðan Páll Klettsgarð við brotssparki, slógu sigurin fastan fyri KÍ. Jón Krosslá Poulsen pyntaði um úrslitð í yvirtíðini, men ger lítlan mun fyri FC Suðuroy, sum fer í summarfrí við trimum stigum. Víkingur-B363-2 Dysturin í Sarpugerði endaði 3-2 til Víking. Kaj Leo í Bartalstovu og Hjartvard Hansen løgdu heimaliðið á odda 2-0 í fyrra hálvleiki, sum Víkingur stýrdi sannførandi. Beint fyri hálvleik fekk B36 brotsspark, sum Jákup á Borg umsetti til mál, og harvið minkaði hann um munin til 2-1. Í seinna hálvleiki legði B36 eitt miðvíst trýst á Víkingamálið, sum gav úrslit, tá ið Jákup á Borg í 67. minutti javnaði fyri B36. Sigursmálið hjá Víkingi kom eftir stutt hornaspark úr høgru síðu, tá ið Bárður Hansen við einum frálíkum langskoti smekkaði bóltin í málið til endaliga úrslitið 3-2. NSÍ vann óvæntað á oddaliðnum úr Sundalagnum. Einasta málið í dystinum kom eftir at ein góður tími var spældur, tá ið Magnus Olsen sendi eitt fríspark beinleiðis í málið. Sigurin kemur væl við hjá NSÍ, sum við sigrinum kemur upp á 17 stig. Seinasti dysturin fyri summarsteðgin var ímillum B68 og TB. Hann varð spældur á Svangaskarði, og hann endaði við javnleiki 1-1. Ndende legði heimaliðið á odda, tá hálvur tími var spældur, og stutt fyri leiklok javnaði Gille Sørensen fyri TB.